Companii

Şantierul naval Vard din Tulcea aduce 300 de sudori şi lăcătuşi din Vietnam

Autor: Mirabela Tiron 7890

Şantierul naval Vard Tulcea, unul dintre cei mai mari jucători de pe piaţa de construcţii navale şi cel mai mare angajator din judeţul Tulcea, va aduce 300 de sudori şi lăcătuşi din Vietnam pentru a suplini lipsa acestei categorii de angajaţi, în condiţiile în care şantierul are de onorat mai multe comenzi, funcţionând la capacitate maximă. „În prezent are loc selecţia angajaţilor din Vietnam, am apelat la o agenţie de recrutare. În prima etapă aducem 300 de sudori şi lăcătuşi. Avem nevoie de forţă de muncă, sunt multe comenzi de nave. Nu mai găsim sudori şi lăcătuşi pe plan local“, a declarat pentru ZF Tudorel Ţopa, şeful şantierului. Ţopa se va retrage de la conducerea şantierului în acest an. Sudorii români cu experienţă au plecat pe contracte în Germania, Finlanda sau Anglia, unde câştigă echivalentul a 2.000-3.000 de euro pe lună. În România, un sudor cu experienţă câştigă până la 3.000 de lei (670 de euro) net lunar, potrivit datelor din piaţă. Şantierul naval Tulcea este cel mai mare angajator din Tulcea, cu 2.500 de oameni, şi unul dintre cei mai mari exportatori din economie. Datele de la Statistică arată că anul trecut rata şomajului în judeţul Tulcea era de 5,3% iar în martie anul acesta de 5,1%, fiind înregistraţi aproape 4.400 de şomeri.